Борис Пастернак
Зловещ хоризонт
и внезапен…

Превод от руски: Кирил Кадийски, —

chitanka.info

Зловещ хоризонт — и внезапен,

и в кърви — раненият здрач,

пламтят драскотини и капе

тъй кръв по нозе на косач.

Небето навред се поряза —

вещае несгоди, вражда.

Над блатото — дъх на желязо,

на гнила вода, на ръжда.

По пътя, в леса и в оврага,

на село, нашир и надлъж,

в небето такива зигзаги

предхождат поройния дъжд.

Когато над столица мракът

ръждив е и в кърви облян,

държавата мъки я чакат,

ще се разрази ураган.

Блок зърна небе разломено.

Предрече небесният склон

невиждана буря, промени,

велика стихия, циклон.

Блок чакаше тя да заблъска.

И влезе тя с пламенен щрих,

тя — страх и копнеж за развръзка

в живота му, в дръзкия стих.

1956

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.